FI Euroopan unionin virallinen lehti L 243/1

KOMISSION TÄYTÄNTÖÖNPANOASETUS (EU) 2016/1630,

annettu 9 päivänä syyskuuta 2016,

osakeriskialamoduuliin liittyvän siirtymätoimenpiteen soveltamismenettelyjä koskevista Euroopan parlamentin ja neuvoston direktiivin 2009/138/EY mukaisista teknisistä täytäntöönpanostandardeista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon vakuutus- ja jälleenvakuutustoiminnan aloittamisesta ja harjoittamisesta (Solvenssi II) 25 päivänä marraskuuta 2009 annetun Euroopan parlamentin ja neuvoston direktiivin 2009/138/EY (1) ja erityisesti sen 308 b artiklan 13 kohdan kuudennen alakohdan,

sekä katsoo seuraavaa:

(1) Jotta voidaan mahdollistaa direktiivin 2009/138/EY 308 b artiklan 13 kohdassa tarkoitetun siirtymätoimenpiteen soveltaminen, vakuutus- ja jälleenvakuutusyritysten olisi pystyttävä osoittamaan valvontaviranomaisilleen, että osakkeet, joihin siirtymätoimenpidettä sovelletaan, ostettiin 1 päivänä tammikuuta 2016 tai sitä ennen. Tätä varten vakuutus- ja jälleenvakuutusyritysten olisi noudatettava tiettyjä menettelyjä kyseisten osakkeiden yksilöimiseksi ja kirjaamiseksi asianmukaisesti.

(2) Jotta voidaan varmistaa siirtymätoimenpiteen yhdenmukainen soveltaminen ja riittävä valvonta, vakuutus- ja jälleenvakuutusyritysten olisi pidettävä kirjaa kaikista muutoksista, jotka vaikuttavat niiden osakkeiden määrään, joihin siirtymätoimenpidettä sovelletaan. Niiden olisi päivitettävä tiedot aina laskiessaan vakavaraisuuspääomavaatimuksen standardikaavan mukaisesti, jotta siirtymätoimenpiteen kohteena olevat osakkeet voidaan yksilöidä.

(3) Yhteistä sijoitustoimintaa harjoittavassa yrityksessä tai rahastomuotoisena sijoituksena pidettävien osakkeiden osalta, kun läpikatsomisperiaate ei ole mahdollinen, komission delegoidun asetuksen (EU) 2015/35 (2) 2 kohdassa vahvistetaan menettely ennen 1 päivää tammikuuta 2016 ostettujen osakkeiden määrän yksilöimiseksi, minkä vuoksi näiden osakkeiden ostopäivää ei ole tarpeen jäljittää. Yksilöitävän ja kirjattavan ostopäivän olisi oltava kyseisten yhteistä sijoitustoimintaa harjoittavien yritysten ja muiden rahastomuotoisten sijoitusten osuuksien tai osakkeiden ostopäivä.

(4) Yritysten olisi sisällytettävä tiedostoihinsa niiden osakkeiden ja osuuksien ostopäivät, joihin siirtymätoimenpidettä sovelletaan. Lisäksi valvontaviranomaisten saataville olisi pyynnöstä asetettava kattavat asiakirjat ja tiedot, joista voidaan tarkistaa, että siirtymätoimenpiteen soveltamisen edellytykset täyttyvät.

(5) Jos vakuutus- ja jälleenvakuutusyritykset myyvät delegoidun asetuksen (EU) 2015/35 173 artiklassa tarkoitettuja osakkeita tai osuuksia ja tämän jälkeen ostavat takaisin samanlaisia osakkeita tai osuuksia 1 päivän tammikuuta 2016 jälkeen, niiden osakkeiden määrä, joihin sovelletaan siirtymätoimenpidettä, on pienempi kuin alun perin yksilöity määrä. Vakuutus- tai jälleenvakuutusyritysten noudattamilla menettelyillä olisi sen vuoksi varmistettava, että osakkeet, joihin sovelletaan siirtymätoimenpidettä tällaisen osakkeiden tai osuuksien myynnin ja myöhemmän oston jälkeen, voidaan erottaa kaikista muista osakkeista tai osakkuuksista.

(6) Tämä asetus perustuu Euroopan vakuutus- ja lisäeläkeviranomaisen komissiolle toimittamiin teknisten täytäntöönpanostandardien luonnoksiin.

(7) Euroopan vakuutus- ja lisäeläkeviranomainen on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1094/2010 (3) 37 artiklan mukaisesti perustetulta vakuutus- ja jälleenvakuutusalan osallisryhmältä,

ON HYVÄKSYNYT TÄMÄN ASETUKSEN:

1 artikla

1. Vakuutus- tai jälleenvakuutusyritysten on pidettävä kirjaa delegoidun asetuksen (EU) 2015/35 173 artiklassa tarkoitetuista osakkeista ja niiden ostopäivästä, jos direktiivin 2009/138/EY 308 b artiklan 13 kohdan ensimmäisen alakohdan b alakohdassa tarkoitetun vakioparametrin painotus on alle 100 prosenttia. Yhteistä sijoitustoimintaa harjoittavassa yrityksessä tai rahastomuotoisena sijoituksena pidettävien osakkeiden osalta, kun läpikatsomisperiaate ei ole mahdollinen, yritysten on pidettävä kirjaa ainoastaan sellaisista yhteistä sijoitustoimintaa harjoittavien yritysten ja muiden rahastomuotoisten sijoitusten osuuksista tai osakkeista ja niiden ostopäivästä, joihin sovelletaan 173 artiklan 2 kohtaa.

2. Vakuutus- tai jälleenvakuutusyritysten on pyynnöstä toimitettava valvontaviranomaiselle kaikki kyseisiin osakkeisiin ja osakkuuksiin liittyvät tarvittavat tiedot sekä kirjalliset todisteet ostopäivästä.

3. Edellä 1 kohdassa tarkoitetut tiedot on päivitettävä aina, kun vakuutus- tai jälleenvakuutusyritys laskee vakavaraisuuspääomavaatimuksen direktiivin 2009/138/EY 308 b artiklan 13 kohdan siirtymätoimenpiteen mukaisesti.

4. Jos vakuutus- ja jälleenvakuutusyritykset myyvät 1 kohdassa tarkoitettuja, 1 päivänä tammikuuta 2016 tai sitä ennen ostettuja osakkeita tai osakkuuksia ja sen jälkeen ostavat samanlaisia osakkeita tai osuuksia 1 päivän tammikuuta 2016 jälkeen, vakuutus- ja jälleenvakuutusyritysten on varmistettava, että jäljelle jäävät 1 päivänä tammikuuta 2016 tai sitä ennen ostetut osakkeet tai osuudet voidaan yksilöidä 1 kohdan mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä syyskuuta 2016. Komission puolesta Puheenjohtaja Jean-Claude JUNCKER

(1) EUVL L 335, 17.12.2009, s. 1.

(2) Komission delegoitu asetus (EU) 2015/35, annettu 10 päivänä lokakuuta 2014, vakuutus- ja jälleenvakuutustoiminnan aloittamisesta ja harjoittamisesta annetun Euroopan parlamentin ja neuvoston direktiivin 2009/138/EU täydentämisestä (Solvenssi II) (EUVL L 12, 17.1.2015, s. 1).

(3) Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).